《为侍郎徐公邦宪赋》
宋代·张淏

五花麟驹籋飞云，鸣珂敲月曙色分。
晨光炯炯照玉勒，华风熠熠生衡门。
磊磊落落万人英，气射斗牛贯九精。
笔扛龙文百斛鼎，鲸呿鳌掷风雨惊。
英辞琳瑯润金石，寒芒正色如明星。
淫哇乱雅快一扫，英茎韶濩重铿鍧。
质高器大声必广，古来才士岂虚名。
我嗟壮岁困五穷，终年龊龊文字中。
绝编坏简徒自苦，炊沙镂水初何功。
志高意广材不足，奴辈岂特笑孔融。
龙潜蚖肆亦物理，草庐未必非英雄。
天生我材必有用，谁能便与朽腐同。
愿得侧翅附鸿鹄，追风击电凌太空。

作者简介：婺州武义人，原籍开封，字清源，号云谷。宁宗庆元中以荫补官。累迁奉议郎，守太社令致仕。有《宝庆会稽续志》、《艮岳记》、《云谷杂记》等。